**Naomi Alderman** (s. 1974 Lontoo, Yhdistynyt kuningaskunta) on brittiläinen kirjailija, joka on kirjoittanut romaaneja, novelleja ja videopelikäsikirjoituksia. Hänen tunnetuin romaaninsa on vuonna 2016 ilmestynyt *The Power* (suom. *Voima*).

Nuoruus ja opiskelu
-------------------

Alderman syntyi Lontoossa vuonna 1974 ja varttui ortodoksijuutalaisessa yhteisössä. Hänen vanhempansa ovat historioitsija ja professori Geoffrey Alderman ja taideopettaja Marion Alderman. Aldermanilla on myös nuorempi veli Eliot.

Alderman opiskeli Oxfordin yliopistossa filosofian, politiikan ja taloustieteen PPE-tutkinnon. Hän muutti vuonna 2000 New Yorkiin työskentelemään lakitoimistoon. Alderman palasi Britanniaan vuonna 2002 opiskellakseen luovaa kirjoittamista Itä-Anglian yliopistossa.

Ura kirjailijana
----------------

Aldermanin ensimmäinen romaani *Disobedience* ilmestyi vuonna 2006. Siinä kolmekymppinen nainen palaa isänsä kuoleman jälkeen ortodoksijuutalaiseen yhteisöön, missä oli myös kasvanut. Kirja sai runsaasti huomiota, sillä sen sanotaan olevan ensimmäinen englantilainen romaani, joka käsittelee ortodoksijuutalaisia, sitten vuonna 1876 ilmestyneen George Eliotin *Daniel Derondan*. Se sai hyvän vastaanoton, mutta se herätti myös jonkinverran ristiriitaisia kommentteja sen Lontoon ortodoksijuutalaisyhteisön kritiikistä sekä lesbouden ja biseksuaalisuuden suorasta kuvauksesta. Alderman sai kirjasta parhaan uuden kirjailijan Orange-palkinnon ja Sunday Timesin vuoden nuoren kirjailijan palkinnon.

Aldermanin toinen romaani oli vuonna 2010 julkaistu *The Lessons*, joka kertoo Oxfordin yliopiston opiskelijoista. Kaksi vuotta myöhemmin ilmestyi *The Liars’ Gospel*, joka käsittelee Jeesuksen elämää neljän kertojan näkökulmasta. Alderman on kirjoittanut myös novelleja, joita on julkaistu useissa antologioissa, ja videopelien käsikirjoituksia. Hän oli vuosina 2004–2007 vaihtoehtotodellisuuspeli *Perplex City* johtava käsikirjoittaja ja yksi iPhonen liikuntapelin *Zombies, Run!* (2012) luojista.

Alderman oli vuosina 2012 ja 2013 Margaret Atwoodin ohjauksessa Rolex Mentor and Protégé Arts Initiative -ohjelman kautta. Alderman valittiin vuonna 2012 myös Bath Spa -yliopiston luovan kirjoittamisen ja digitaalisen median professoriksi, ja seuraavana vuonna *Granta*-lehti nimesi hänet kerran vuosikymmenessä julkaisemalleen parhaat nuoret brittikirjailijat -listalle.

Aldermanin neljäs romaani *Voima* ilmestyi vuonna 2016. Se on tieteiskirja, jossa naisille on kehittynyt kyky johtaa sähköä. Dystooppinen teos perustuu ajatusleikkiin, jossa naisisista olisi tullut miesten sijaan aggressiivisia hyökkääjiä. Kirja sai Britanniassa Women’s Prize for Fiction -palkinnon. Teos oli Suomessa ehdolla Tähtivaeltaja-palkinnon saajaksi 2020.

Lähteet
-------

1. 1 2  Q&A with author Naomi Alderman *FT.com*.  9.6.2017. The Financial Times Ltd. Viitattu 16.4.2019. (englanniksi)
2. 1 2  Fox, Sue: Relative Values: Geoffrey Alderman and his daughter, Naomi *The Times*.  11.2.2007. Times Newspapers Limited. Viitattu 16.4.2019. (englanniksi)
3. 1 2 3 4 5  Naomi Alderman British Council. Viitattu 16.4.2019. (englanniksi)
4. ↑  La Ferla, Ruth: Naomi Alderman on the World That Yielded ‘The Power’ *NYTimes.com*.  29.1.2018. The New York Times Company. Viitattu 16.4.2019. (englanniksi)
5. ↑  Uutiset – Tähtivaeltaja-palkinnon 2020 ehdokkaat julkistettu *Tähtivaeltajablogi*.  19.2.2020. Viitattu 6.1.2022.

Aiheesta muualla
----------------

* Aldermanin kotisivut (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |